Resolucija Evropskega parlamenta

s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2004, Oddelek V – Računsko sodišče

EVROPSKI PARLAMENT,

- ob upoštevanju splošnega proračuna Evropske unije za proračunsko leto 2004 [1],

- ob upoštevanju letnega zaključnega računa Evropskih skupnosti za proračunsko leto 2004, Zvezek III (N6-0027/2005 – C6-0361/2005),

- ob upoštevanju letnega poročila Računskega sodišča za proračunsko leto 2004 skupaj z odgovori revidiranih institucij [2],

- ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES [3],

- ob upoštevanju priporočila Sveta z dne 14. marca 2006 (5971/2006 – C6-0092/2006),

- ob upoštevanju členov 272(10), 275 in 276 Pogodbe ES,

- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [4], zlasti členov 50, 86, 145, 146 in 147 Uredbe,

- ob upoštevanju Finančne uredbe z dne 21. decembra 1977, ki se uporablja za splošni proračun Evropskih skupnosti [5],

- ob upoštevanju člena 71 in Priloge V svojega Poslovnika,

- ob upoštevanju poročila Odbora za proračunski nadzor (A6-0113/2006),

1. ugotavlja, da je Evropsko računsko sodišče leta 2004 upravljalo s proračunom v višini 96925410 EUR s stopnjo uporabe 81,5 %;

2. opozarja, da je poslovne knjige Evropskega računskega sodišča revidiralo zunanje podjetje KPMG [6], ki je ugotovilo:

"Po naši presoji (…) računovodski podatki in izkazi stanja dajejo resnično in pošteno sliko v skladu s finančno uredbo, izvedbenimi pravili, splošno sprejetimi računovodskimi načeli in notranjimi predpisi Evropskega računskega sodišča o sredstvih in finančnem stanju Evropskega računskega sodišča na dan 31. decembra 2004 in o gospodarskem uspehu ter prihodkih in odhodkih za zaključeno proračunsko leto.";

3. z zanimanjem ugotavlja pogoje certifikata [7], ki so ga izdali revizorji Evropskega računskega sodišča, v katerem KPMG prvič opozarja:

"na podatke v pojasnilu 1 v Prilogi k računovodskim izkazom, ki navaja, da je v skladu z računovodskim pravilom št. 12 (ugodnosti zaposlenih), sprejetim s sklepom računovodje Komisije z dne 28. decembra 2004, v skladu s členom 133 Finančne uredbe, ki se uporablja za splošni proračun Evropskih skupnosti, Sodišče 31. decembra 2004 prvič vključilo rezervacijo za pokojnine članov Evropskega računskega sodišča in dolgoročno terjatev do držav članic v znesku 43689621 EUR. Znesek rezervacije je bil določen na osnovi aktuarske študije, ki jo je izvedla Evropska komisija.";

4. ugotavlja, da se je prizidek stavbe sedeža Evropskega računskega sodišča v Luksemburgu, ki je bil v gradnji od 2001, uporabljal že oktobra 2003, pred predvidenim datumom junija 2004; prav tako ugotavlja, da se poslovne knjige za projekt zapirajo, proračunskemu organu pa bo pravočasno predloženo celotno poročilo;

5. nadalje v revizijskem poročilu KPMG pod zunajbilančnimi obveznostmi ugotavlja sklicevanje na obveznosti Evropskega računskega sodišča za nakup zemljišča za nadaljnjo širitev (projekt K3); ugotavlja, da je projekt K3 namenjen izpolnitvi pričakovanih potreb Evropskega računskega sodišča, ki izhajajo iz prihodnjega pristopa Bolgarije, Romunije in še ene države, s stroški, ocenjenimi na 26450000 EUR (cene iz aprila 2003) [8]; opaža željo Evropskega računskega sodišča "za širšo delitev tveganja, povezanega s takim projektom, da ga na koncu ne bi bilo treba v takšni meri prevzeti evropskim davkoplačevalcem"; želi biti obveščen o tem, kako bo ta cilj uresničen, zlasti v zvezi s finančno odgovornostjo pri prekoračitvah stroškov;

6. odobri objavo javnih razpisov v rednih časovnih razmikih za imenovanje zunanje revizije za poslovne knjige Evropskega računskega sodišča, pri čemer je zaskrbljen nad prevladujočim položajem, ki ga zaseda majhna skupina velikih računovodskih podjetij v Luksemburgu in drugod; zahteva pregleden, pravičen in za Parlament celovit natečaj za oddajo revizije zunanji družbi;

7. opozarja, da je Evropsko računsko sodišče po zadnji večji širitvi leta 2004 in širitvi na 25 članov reorganiziralo sestavo na štiri revizijske skupine in skupino za usklajevanje; sprašuje, ali je sestava, ki vključuje 25 članov in njihove kabinete, zares najbolj učinkovita sestava, ki je na razpolago; poziva Evropsko računsko sodišče, da preveri možnost zmanjšanja števila članov na tretjino držav članic;

8. opozarja na stališče Ožjega odbora zgornjega doma o Evropski uniji v zvezi s pogajanji o Konvenciji o prihodnosti Evrope, da

"Sedanja sestava s 15 člani z enakovrednim statusom, enem iz vsake države članice, ki deluje kakor kolegij, potrebuje prenovo in se bo morala zaradi povečanja spremeniti. Sodišče z več kakor 20 polno zaposlenimi izvršnimi člani bi bilo okorno, počasno in neučinkovito. Zdi se, da je predlog sistema "senatov", koncept, vključen s Pogodbo iz Nice, le mehanizem za sprejemanje članov brez izboljšanja učinkovitosti in za rešitev te težave ni dovolj radikalen.";

9. Opozarja, da je g. Weber, predsednik Evropskega računskega sodišča, v govoru v Strasbourgu dne 14. novembra 2005 Odboru za proračunski nadzor povedal, da je Evropsko računsko sodišče izvajalo notranjo presojo organizacije in metod, ki naj ji bi sledil "medsebojni pregled"; upa, da bo za Evropsko računsko sodišče mogoče oblikovati razumnejšo sestavo pred naslednjo širitvijo;

10. predlaga, da bi ta pregled delovnih metod Evropskega računskega sodišča lahko kakor eno od možnosti vključil predlog zgornjega doma za nadomestitev sedanje sestave z "visoko usposobljenim izvršnim direktorjem, ki ga podpira osebje za revizijo in poroča neizvršnemu odboru predstavnikov iz vsake države članice";

11. pozdravlja posredovanje letnega poročila o delu skupaj s podpisano deklaracijo s strani odredbodajalca na podlagi prenosa organu za podelitev razrešnice;

12. je hvaležen za prenos letnega poročila organu za podelitev razrešnice na notranji revizorski funkciji, ampak obžaluje, da kljub zahtevi iz odstavka 15 svoje resolucije z dne 12. aprila 2005 [9] to poročilo, ki obsega eno stran, še vedno ne zagotavlja jasne slike o sedanjem nadzornem okolju;

13. glede rabe službenih vozil s strani članov ERS opzarja, da njegova resolucija z dne 27. oktobra 2005 [10] poziva Evropsko računsko sodišče, da do 1. novembra 2005 spremeni upravno odločbo z dne 15. junija 2004, tako da se izključi zasebna uporaba službenih vozil;

14. poziva Evropsko računsko sodišče, da preuči objavo izjav članov o finančnih interesih na spletni strani Evropskega računskega sodišča in tako prispeva k večji preglednosti institucij; meni, da bi se preglednost izboljšala z obveščanjem o Uredbi Sveta (EGS, Euratom, ESPJ) št. 2290/77 o določanju prejemkov članov Računskega sodišča [11], po možnosti z objavo na spletni strani Evropskega računskega sodišča;

15. opozarja, da je po preiskavi OLAF že nekaj časa potekal sodni postopek proti nekdanjemu članu Evropskega računskega sodišča na sodišču Velikega vojvodstva Luksemburg; obžaluje, da so končna poročila o primeru, ki jih OLAF posreduje organom oblasti držav članic, prepogosto arhivirana brez nadaljnje obravnave; meni, da sodna zamuda ni sprejemljiv odgovor na morebitno neprijetno dokumentacijo; bo pozorno spremljal zaslišanje luksemburških sodnih organov v zvezi z zgoraj navedenim primerom.

[1] UL L 53, 23.2.2004.

[2] UL C 301, 30.11.2005, str. 1.

[3] UL C 301, 30.11.2005, str. 9.

[4] UL L 248, 16.9.2002, str. 1.

[5] UL L 356, 31.12.1977, str. 1.

[6] Poročilo zunanjega revizorja o računovodskih izkazih Računskega sodišča za proračunsko leto 2004 (UL C 299, 29.11.2005, str. 1).

[7] Poročilo zunanjega revizorja o računovodskih izkazih Računskega sodišča za proračunsko leto 2004 (UL C 299, 29.11.2005, str. 1).

[8] Vir: Politika o zgradbah Evropskega računskega sodišča, pregled in stanje, september 2003.

[9] UL L 196, 27.7.2005, str. 47.

[10] Sprejeta besedila, P6_TA(2005)0410.

[11] UL L 268, 20.10.1977, str. 1. Uredba, kakor je bila nazadnje spremenjena z Uredbo (ES, Euratom) št. 1293/2004 (UL L 243, 15.7.2004, str. 26).

--------------------------------------------------